b'\n_START_ARTICLE_\nAsignat\n_START_PARAGRAPH_\nAsignat (fran. assignat, od lat. assigno \xe2\x80\x94 doznaka) je pomo\xc4\x87ni papirnati novac, koji je prvi put emitiran u Francuskoj 1789. godine, za vrijeme Francuske revolucije. Emitiran je u velikim nominalama, od po 10.000 franaka, a kao pokri\xc4\x87e su mu slu\xc5\xbeila zaplijenjena dobra plemstva i crkve. Od 1790. godine emitiraju se i male nominale i u optjecaju se nalaze zajedno s kovanim novcem. Uslijed inflatornog emitiranja, vrijednost im je stalno opadala, tako da im je 1791. godine vrijednosti bila 90% nominalne vrijednosti, krajem 1794. godine 17%, a 1797. godine svi su asignati progla\xc5\xa1eni bezvrijednima.\n_START_SECTION_\nHrvatska\n_START_PARAGRAPH_\nU Hrvatskoj su asignati emitirani 1848. godine. Jedni su emitirani od Banskog vije\xc4\x87a za vrijeme bana Jela\xc4\x8di\xc4\x87a u Zagrebu, prvenstveno zbog nedostatka srebrena novca. Ovi su asignati imali vrijednost od 25 i 1000 forinti, a jedinstveni su po tome \xc5\xa1to su glasili na ime vlasnika. Iz prometa su povu\xc4\x8deni 1850. godine spaljivanjem cijele naklade. Sa\xc4\x8duvana su samo po 4 komada od svake vrijednosti, i to su primjerci koji su kao dokazni bili prilo\xc5\xbeeni zapisnicima o uni\xc5\xa1tavanju.'